A Bizottság határozata
(2000. október 20.)
a Namíbiából származó halászati termékek behozatalára vonatkozó különleges feltételek megállapításáról
(az értesítés a C(2000) 3063. számú dokumentummal történt)
(EGT vonatkozású szöveg)
(2000/673/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelvre [2] és különösen annak 11. cikkére,
mivel:
(1) A Bizottság egy szakértője ellenőrző látogatást tett Namíbiában a halászati termékek előállítása, tárolása és Közösségbe történő feladása körülményeinek ellenőrzése céljából.
(2) A halászati termékek egészségügyi vizsgálatára és ellen- őrzésére vonatkozó namíbiai jogszabályok rendelkezései egyenértékűnek tekinthetők a 91/493/EGK irányelvben megállapítottakkal.
(3) Namíbiában a "Ministry of Trade and Industry (MTI)" képes a hatályban lévő jogszabályok alkalmazásának hatékony ellenőrzésére.
(4) Egy, a Namíbiai Köztársaság és a "South African Bureau of Standards" (SABS) között létrejött megállapodással a SABS-t nevezték ki szakmai testületnek, és az MTI a SABS-t bízta meg a létesítmények és hajók ellenőrzésével és felügyeletével, valamint az egészségügyi bizonyítványok kiállításával.
(5) A 91/493/EGK irányelv 11. cikke (4) bekezdésének a) pontjában említett egészségügyi bizonyítvány megszerzésére vonatkozó eljárásnak ki kell terjednie egy bizonyítványminta meghatározására, a kiállítás nyelvére (nyelveire) vonatkozó minimumkövetelményekre, valamint a bizonyítvány aláírására jogosult személy beosztására.
(6) A 91/493/EGK irányelv 11. cikke (4) bekezdésének b) pontja értelmében a halászati termékek csomagolásán el kell helyezni egy jelölést, amely feltünteti a harmadik ország nevét és a származási létesítmény, feldolgozóhajó, hűtőház, illetve fagyasztóhajó engedélyezési/nyilvántartási számát.
(7) A 91/493/EGK irányelv 11. cikke (4) bekezdésének c) pontja értelmében össze kell állítani az engedélyezett létesítmények, feldolgozóhajók, illetve hűtőházak, valamint a 92/48/EGK irányelv [3] II. melléklete 1-7. pontjának megfelelően felszerelt fagyasztóhajók jegyzékét. E jegyzékeket az MTI Bizottságnak szóló közleménye alapján kell összeállítani. Ezért az MTI feladata biztosítani a 91/493/EGK irányelv 11. cikkének (4) bekezdésében e célból megállapított rendelkezések betartását.
(8) Az MTI hivatalos biztosítékokat nyújtott a 91/493/EGK irányelv mellékletének V. fejezetében megállapított szabályok betartásáról, valamint az említett irányelvben megállapítottakkal egyenértékű követelmények teljesítéséről.
(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Namíbiában a "Ministry of Trade and Industry" (MTI) a halászati és akvakultúra-termékek 91/493/EGK irányelv követelményeinek való megfelelését ellenőrző illetékes hatóság.
(2) A "South African Bureau of Standards" (SABS) az MTI által a halászati és akvakultúra-termékek 91/493/EGK irányelv követelményeinek való megfelelésének ellenőrzésére és igazolására felhatalmazott szakmai testület.
2. cikk
A Namíbiából származó halászati és akvakultúra-termékeknek az alábbi feltételeknek kell megfelelniük:
1. minden szállítmányt egy megfelelően kitöltött, aláírt, keltezett egészségügyi bizonyítvány számozott eredeti példányának kell kísérnie, amely összhangban van az A. mellékletben meghatározott mintával és egyetlen lapból áll;
2. a termékeknek a B. mellékletben felsorolt engedélyezett létesítményekből, feldolgozóhajókról, hűtőházakból vagy nyilvántartásba vett fagyasztóhajókról kell származniuk;
3. a tartósított élelmiszerek gyártására szánt, ömlesztett, fagyasztott halászati termékek kivételével minden csomagon letörölhetetlen betűkkel fel kell tüntetni a "NAMÍBIA" szót és a származási létesítmény, feldolgozóhajó, hűtőház vagy fagyasztóhajó engedélyezési/nyilvántartási számát.
3. cikk
(1) A 2. cikk 1. pontjában említett bizonyítványokat az ellenőrzés helye szerinti tagállam legalább egy hivatalos nyelvén kell kiállítani.
(2) A bizonyítványokon fel kell tüntetni a SABS képviselőjének nevét, beosztását és aláírását, valamint a SABS többi bejegyzéstől eltérő színű hivatalos pecsétjét.
4. cikk
Ez a határozat az Európai Közösségek Hivatalos Lapjában való kihirdetését követő 60. napon lép hatályba.
5. cikk
Ennek a határozatnak a tagállamok a címzettjei.
Kelt Brüsszelben, 2000. október 20-án.